Rezultate dezastruoase, în Timiș, la simularea examenului de bacalaureat
La prima probă – limba și literatura română, din cadrul simulării examenului național de bacalaureat, 58 la sută dintre elevii timișeni au obținut note de 5 sau mai mari.
La cea de-a doua probă – proba obligatorie a profilului, procentul a fost de 62 la sută, iar la cea de-a treia probă – proba la alegere, de 64 la sută.
La proba de limba și literatura maternă, susținută de elevii care învață într-o limbă a minorităților, s-a înregistrat cel mai mare procent de note de cel puțin 5: 78 la sută.
Pentru a promova bacalaureatul, notele nu trebuie să fie mai mici de 5, dar media acestora trebuie să fie cel puțin 6. Dintre elevii timișeni care au susținut simularea examenului de bacalaureat, doar 41,02 la sută au reușit să obțină această medie.
" Comparativ cu anii precedenți este o prezență a elevilor la simulare mai bună, însă procentul celor promovați la toate disciplinele este mai mic, comparativ cu anii 2021, 2022. La Eb) limba română, se observă o descreștere a celor cu note peste 5, la proba Ec) matematică și istorie avem un procent mai bun, la fel este și la Ed). Este necesară stabilirea măsurilor remediale la nivel de clasă după analiza rezultatelor și stabilirea unui mod de lucru pentru îmbunătățirea rezultatelor", a concluzionat Simona Bejan, inspector școlar general adjunct al ISJ Timiș.